Kabinetskommeling: Zuma wil appelleerPres. Jacob Zuma. Foto: Kopano Tlape/GCIS Regter Bashier Vally het op 4 Mei beslis Zuma moet binne vyf dae dokumente verskaf rakende sy besluit om Pravin Gordhan as minister van finansies en Mcebisi Jonas as sy adjunk te pos tydens die onlangse kabinetskommeling. Zuma moes teen vandag (Donderdag) die redes aan die DA se regsverteenwoordigers verskaf en moet ook die koste van die aansoek betaal. Die presidensie het egter Woensdagaand ŉ verklaring uitgereik waarin Zuma 12 gronde aanvoer waarom hy teen die beslissing wil appelleer. Zuma voer onder meer aan die hof moes bevind het dat die DA nie geregtig is tot toegang tot die rekords nie weens die aard van die uitvoerende besluit. James Selfe, voorsitter van die DA se federale uitvoerende raad, het gesê Zuma het ook versoek dat die DA die sogenaamde “intelligensieverslag”, wat glo aanleiding gegee het tot Gordhan en Jonas se afdanking, aan hom moet oorhandig. Selfe het gesê die president se eis is “bisar”. “Ons lei hieruit af dat Zuma dit wil gebruik as nog ŉ uitsteltegniek om sodoende nie verantwoording te doen vir sy ramspoedige kabinetskommeling nie.” Die ANC het Zuma vroeër versoek om te appelleer teen Valley se uitspraak. Die DA wil hê die besluit om Gordhan en Jonas af te dank moet ter syde gestel word. Om dit te doen moet hulle eers Zuma se redes vir die afdanking kry. Die Helen Suzman-stigting en die organisasie My Vote Counts het hulle intussen Woensdag tot die konstitusionele hof gewend om Gordhan en Jonas se afdanking ongeldig te laat verklaar. Die organisasies het verder gevra die hof moet bepaal dat Zuma en die Nasionale Vergadering (NV) nie hul wetlike verpligtinge nagekom het nie. Hulle wil ook hê Baleka Mbete, speaker van die Nasionale Vergadering, moet ŉ ondersoek na die president se optrede instel en kragtens artikel 89 van die Grondwet beslis of hy uit sy amp verwyder moet word.